Paġna F'konformità mal-Istrateġija tal-UE kontra l-Proliferazzjoni tal-Armi ta' Qerda Massiva adottata mill-Kunsill Ewropew f'Diċembru 2003 (id-dok. 15708/03), huma previsti rapporti ta' progress ta' kull sitt xhur dwar l-implimentazzjoni tal-Istrateġija. Dan ir-rapport ta' progress ikopri l-attivitajiet li saru fit-tieni nofs tal-2014. Il-prinċipji gwida tal-UE fil-qasam, f'konformità mal-objettivi tal-Istrateġija Ewropea ta' Sigurtà, l-Istrateġija tal-UE dwar in-Nonproliferazzjoni tal-AQM u l-Linji Ġodda ta' Azzjoni (dok. 17172/08), ikomplu jkunu: multilateraliżmu effettiv, inkluż il-promozzjoni tal-universalità tat-trattati, il-konvenzjonijiet u strumenti oħra internazzjonali u l-implimentazzjoni nazzjonali tagħhom, permezz ta' azzjoni diplomatika u assistenza finanzjarja lil pajjiżi terzi u organizzazzjonijiet internazzjonali; kooperazzjoni mill-qrib ma' sħab u pajjiżi terzi oħra bl-għan li tintlaħaq konverġenza globali tal-fehmiet dwar il-ħtieġa li tissaħħaħ is-sistema internazzjonali tan-nonproliferazzjoni. Komplew l-isforzi biex jiġu indirizzati kwistjonijiet ta' nonproliferazzjoni fir-relazzjonijiet bilaterali tal-UE mal-pajjiżi rilevanti kollha, b'mod partikolari permezz ta' laqgħat ta' djalogu politiku u kuntatti informali oħra; użu effettiv u komplementari tal-istrumenti u r-riżorsi finanzjarji kollha disponibbli – il-baġit tal-PESK, l-Istrument li jikkontribwixxi għall-Istabbiltà u l-Paċi (IcSP), strumenti oħra – sabiex jiġi massimizzat l-impatt tal-attivitajiet tagħha biex jinkisbu l-objettivi tal-Politika Estera tal-UE. Għaldaqstant, il-ħidma hija kkoordinata mill-qrib fil-Politika tas-Sigurtà usa' u l-attivitajiet ta' Prevenzjoni tal-Konflitt li jsiru mill-UE. Il-Konsulent Prinċipali u Mibgħut Speċjali għan-Nonproliferazzjoni u d-Diżarm tas-SEAE rrappreżenta lill-UE f'għadd ta' laqgħat internazzjonali ewlenin matul it-tieni nofs tal-2014 (b'mod partikolari l-Ewwel Kumitat tal-AĠNU f'Ottubru, il-Grupp tad-Diretturi għan-Nonproliferazzjoni tal-G7 f'Berlin f'Novembru, u l-konsultazzjonijiet ma' għadd ta' pajjiżi terzi dwar kwistjonijiet ta' nonproliferazzjoni u diżarm). Fit-tieni semestru tal-2014, il-Mibgħut Speċjali ffoka fuq: iż-żieda fl-isforzi biex jiġi appoġġat it-Trattat dwar in-Nonproliferazzjoni tal-Armi Nukleari (NPT) fil-kuntest tat-tħejjijiet għall-Konferenza għar-Reviżjoni tat-Trattat tan-Nonproliferazzjoni fl-2015. Dan jibqa' prijorità ewlenija għall-UE, minħabba wkoll ir-rilevanza diretta tiegħu għall-isfidi ewlenin ta' proliferazzjoni reġjonali fl-Iran u r-RDPK. L-UE kompliet tappoġġa l-proċess għall-istabbiliment ta' żona ħielsa mill-AQM fil-Lvant Nofsani. Il-Mibgħut Speċjali ilu f'kuntatt regolari mal-Faċilitatur Finlandiż, l-Ambaxxatur Laajava, b'rabta mat-tlaqqigħ tal-Konferenza ta' Ħelsinki; il-kontinwazzjoni tal-promozzjoni tal-inizjattiva għal Kodiċi ta' Kondotta Internazzjonali għall-Attivitajiet tal-Ispazju Extratmosferiku permezz tal-involviment wiesa' tal-Istati Membri tan-NU u avveniment sekondarju fil-marġini tal-Ewwel Kumitat tal-AĠNU bil-parteċipazzjoni tar-Rappreżentant Għoli tan-Nazzjonijiet Uniti għad-Diżarm, Angela Kane; il-promozzjoni tal-universalizzazzjoni u d-dħul fis-seħħ tat-Trattat dwar il-Projbizzjoni Totali ta' Provi Nukleari (CTBT), u ż-żieda fil-viżibbiltà ta' attivitajiet ta' komunikazzjoni tal-UE f'dan il-qasam, inkluż fil-kuntest ta' diversi avvenimenti organizzati mill-Forum Reġjonali tal-ASEAN; intensifikazzjoni/bidu ta' djalogi ta' nonproliferazzjoni mas-sħab ewlenin barra mill-UE u segwitu tal-integrazzjoni tal-kwistjonijiet ta' nonproliferazzjoni fir-relazzjonijiet bilaterali tal-UE mal-pajjiżi kollha rilevanti, b'mod partikolari permezz ta' laqgħat ta' djalogu politiku u kuntatti oħra informali. Il-Grupp ta' Ħidma dwar in-Nonproliferazzjoni (CONOP) tal-UE, f'kooperazzjoni mill-qrib mad-Delegazzjonijiet rilevanti tal-UE, ikkontribwixxa b'mod attiv għat-tħejjijiet tal-pożizzjonijiet tal-UE għal-laqgħat tal-Bord tal-Gvernaturi tal-IAEA f'Settembru u Novembru, kif ukoll għall-Konferenza Ġenerali tal-IAEA li saret f'Settembru. Il-CONOP ipprovda gwida strateġika dwar aspetti nukleari matul it-tħejjija tad-dikjarazzjonijiet tal-UE għall-Ewwel Kumitat tal-AĠNU. Delegazzjonijiet rilevanti tal-UE kkoordinaw il-ħidma fuq it-tħejjija tal-kontributi tal-UE għal laqgħat internazzjonali oħra, bħal dawk tal-Kummissjoni Preparatorja tas-CTBTO u Laqgħat Ministerjali informali tas-CTBT, Sessjoni speċjali tal-Assemblea Ġenerali tan-NU li timmarka l-osservanza tal-Jum Internazzjonali kontra t-Testijiet Nukleari, is-Sistema ta' Kontroll tat-Teknoloġija tal-Missili (MTCR) u laqgħat rilevanti oħrajn fil-mandat tiegħu. Bil-ħsieb tal-Konferenza għar-Reviżjoni tat-Trattat tan-Nonproliferazzjoni fl-2015, it-tliet sottogruppi ta' ħidma informali li qed iħejju l-kontributi tal-UE għaċ-Ċiklu ta' din ir-Reviżjoni, ippreseduti mill-Istati Membri tal-UE bis-sehem tas-SEAE, komplew ħidmiethom. Huma taw sehem għal Deċiżjoni tal-Kunsill li tinkludi l-pożizzjonijiet tal-UE għall-Konferenza għar-Reviżjoni, li d-diskussjonijiet dwarha fost l-Istati Membri tal-UE bdew f'Ġinevra u Vjenna. Id-Deċiżjoni tal-Kunsill, maħsuba biex tiġi adottata lejn il-bidu tal-2015, ser isservi bħala bażi għad-dikjarazzjonijiet u d-dokumenti ta' ħidma tal-UE li ser jiġu ppreżentati fil-Konferenza. Fil-11 ta' Diċembru sar skambju ta' fehmiet mal-President nominat tal-Konferenza għar-Reviżjoni tat-Trattat tan-Nonproliferazzjoni fl-2015, fil-laqgħa konġunta fil-livell tad-Diretturi tal-gruppi ta' ħidma tal-Kunsill tal-UE dwar in-nonproliferazzjoni u d-diżarm, dwar l-aħjar modi kif l-UE tista' tikkontribwixxi għal din il-Konferenza. Ġew diskussi l-implimentazzjoni tal-Pjan ta' Azzjoni, li ntlaħaq qbil dwaru matul il-Konferenza għar-Reviżjoni tat-Trattat tan-Nonproliferazzjoni fl-2010, kif ukoll il-prospetti għall-Konferenza tal-2015. L-UE kompliet issaħħaħ l-appoġġ tagħha għall-Aġenzija Internazzjonali tal-Enerġija Atomika fi Vjenna. L-UE għadha donatur ewlieni għall-Fond tas-Sigurtà Nukleari, b'impenn ta' kważi EUR 40 miljun sa mill-2004 (inklużi l-aħħar impenji biex l-Aġenzija tingħata EUR 8,05 miljun, abbażi tad-Deċiżjoni tal-Kunsill 2013/517/PESK tal-21 ta' Ottubru 2013, li qed tiġi implimentata attwalment). Barra minn hekk, għas-sigurtà nukleari l-UE kkontribwixxiet bil-kompetenza esperta teknika tagħha fl-attivitajiet ta' taħriġ u sessjonijiet ta' ħidma organizzati mill-IAEA u biex il-pajjiżi terzi fil-mira jsaħħu l-kapaċitajiet fil-ġlieda kontra t-traffikar illeċitu ta' materjali nukleari u ta' materjali radjuattivi oħra. L-UE u l-IAEA komplew jikkoordinaw l-appoġġ tagħhom għall-pajjiżi terzi f'dan il-qasam. Bdew it-tħejjijiet għat-tielet Laqgħa Annwali tal-Uffiċjali Għolja (SOM) bejn l-UE u l-IAEA, bl-involviment tas-SEAE, il-Kummissjoni Ewropea/Euratom u rappreżentanti tal-IAEA f'livell għoli, li għandha ssir fl-4 u l-5 ta' Frar 2015 fil-bini tal-Kummissjoni Ewropea fil-Lussemburgu. L-għan tal-laqgħat tal-uffiċjali għolja huwa li tissaħħaħ il-kooperazzjoni fl-oqsma kollha tal-attività tal-IAEA, tiżdied il-viżibbiltà tal-kontribuzzjonijiet tal-UE u tkompli tiġi kkoordinata l-azzjoni tal-UE, sabiex tiġi żgurata l-komplementarjetà u tiġi evitata s-sovrapożizzjoni bejn l-attivitajiet imwettqa miċ-Ċentri ta' Eċċellenza tal-UE għas-CBRN u mill-IAEA fil-qasam tas-Sigurtà Nukleari (għal dan il-għan, l-UE/Ċentru Konġunt tar-Riċerka u l-IAEA wkoll iffirmaw Arranġament Prattiku bħala gwida għall-kooperazzjoni tagħhom). Mill-2008 'l hawn, l-UE ddedikat, permezz ta' Konklużjonijiet tal-Kunsill, sa EUR 25 miljun lill-Bank tal-Uranju b'Arrikkiment Baxx (LEU) tal-IAEA. L-UE ttrasferiet EUR 20 miljun mill-Istrument li Jikkontribwixxi għall-Istabbiltà u l-Paċi biex tappoġġa l-Bank. Għanda tiġi pprovduta kontribuzzjoni oħra ta' mhux aktar minn EUR 5 miljun mill-baġit tal-PESK, ibbażata fuq Deċiżjoni tal-Kunsill. L-approvazzjoni tal-Kunsill hija pendenti sakemm isir progress fil-finalizzazzjoni ta' diversi ftehimiet, inkluż il-Ftehim dwar l-Istat Ospitanti bejn l-IAEA u l-Kazakistan. Fil-qasam tas-salvagwardji nukleari, id-Direttorat tas-Salvagwardji Nukleari tal-Kummissjoni Ewropea jkompli japplika s-salvagwardji fuq il-materjal nukleari ċivili kollu fit-28 Stat Membru kollha, li għandha baġit annwali ta' madwar EUR 20 miljun. L-attivitajiet ta' verifika tas-salvagwardji huma kkoordinati f'kooperazzjoni mill-qrib mal-IAEA. L-IAEA u l-Kummissjoni qed itejbu kontinwament il-kooperazzjoni tagħhom fil-qasam bil-għan li jiġi ottimizzat l-użu tar-riżorsi umani u finanzjarji, filwaqt li tinżamm l-ogħla effettività possibbli tas-salvagwardji. L-UE kompliet tipprovdi appoġġ tekniku importanti lill-IAEA fil-kamp tas-salvagwardji nukleari permezz tal-Programm ta' Appoġġ ta' Salvagwardji tal-Kummissjoni Ewropea. Filwaqt li l-UE ddedikat EUR 10 miljun biex tappoġġa l-proġett internazzjonali bil-għan li jiġi estiż u mmodernizzat il-Laboratorju Seibersdorf Safeguards fl-Awstrija (b'EUR 9,5 miljun diġà trasferiti), l-IAEA rreferiet għad-donaturi internazzjonali, inkluża l-UE, biex tikkontribwixxi wkoll għall-modernizzazzjoni tal-Laboratorju ta' Applikazzjonijiet Nukleari f'Seibersdorf. Fil-livell tal-esperti, il-Kummissjoni Ewropea f'kooperazzjoni mal-IAEA nediet proċess għall-valutazzjoni u l-appoġġ tat-titjib tal-Bażi tad-Data tal-IAEA dwar it-Traffikar Illeċitu (ITDB) b'reazzjoni għall-bżonnijiet tal-utenti. Ġie abbozzat dokument dwar l-aħjar prassi dwar il-kultura ta' rappurtar armonizzata u ser jiġi ppreżentat lill-IAEA. Beda l-iżvilupp tal-FNI (Formola ta' Notifika ta' Inċident) fuq l-internet, sabiex jiġu modernizzati l-mezzi ta' rappurtar, f'Ottubru 2013 u dalwaqt ser tiġi ffinalizzata. Il-fondi tal-UE pprovduti lill-IAEA skont l-Azzjonijiet Konġunti minn I sa IV, u d-Deċiżjoni tal-Kunsill V għenu biex isir progress fl-isforzi tal-IAEA biex tissaħħaħ is-sigurtà nukleari f'pajjiżi terzi u tingħata prijorità lil dawk l-Istati li għandhom l-akbar ħtieġa għal titjib tal-kontroll tagħhom tar-radjuattività u l-materjal nukleari, u b'hekk għenu fit-tnaqqis tar-riskji. L-isforzi ffukaw fuq it-tisħiħ tal-infrastruttura leġislattiva u regolatorja tal-Istati relatata mal-materjal nukleari u materjal radjuattiv ieħor, il-miżuri ta' sigurtà nukleari għall-materjal nukleari u materjal radjuattiv ieħor użat, il-ħżin u t-trasport u l-faċilitajiet relatati tagħhom u l-kapaċitajiet tal-Istati li jittrattaw il-materjal nukleari u radjuattiv li ma jaqax taħt il-kontroll regolatorju nazzjonali, u b'hekk il-pajjiżi li jingħataw assistenza jkunu jistgħu jilħqu l-obbligi nazzjonali u internazzjonali tagħhom. Id-Deċiżjoni tal-Kunsill (IAEA VI, 2013/517/PESK) l-aktar reċenti, adottata fil-21 ta' Ottubru 2013, qed tikkontribwixxi biex tittejjeb aktar is-sigurtà nukleari fid-dinja kollha u biex tissaħħaħ is-sigurtà Ewropea, billi jingħata appoġġ lill-attivitajiet li jsiru mill-IAEA fil-qafas tal-Pjan dwar is-Sigurtà Nukleari 2014-2017, prinċipalment fl-oqsma deskritti hawn fuq. L-UE ppromoviet attivament id-dħul bikri fis-seħħ tat-Trattat dwar il-Projbizzjoni Totali ta' Provi Nukleari (CTBT), abbażi tad-Deċiżjoni tal-Kunsill 2010/699/PESK tat-13 ta' Novembru 2012 b'appoġġ għall-Organizzazzjoni tat-Trattat dwar il-Projbizzjoni Totali ta' Provi Nukleari (CTBTO) u bit-twettiq ta' sforzi ta' sensibilizzazzjoni mmirati lejn il-pajjiżi kollha li għadhom ma ffirmawx jew ma rratifikawx is-CTBT, inklużi l-Istati li fadal tal-Anness 2 li r-ratifika tagħhom hija meħtieġa għad-dħul fis-seħħ tat-Trattat. L-UE għadha għaddejja bis-sensibilizzazzjoni dwar is-CTBT f'diversi kuntesti, inkluż f'laqgħat ta' djalogu politiku, biex jiżdied ir-ritmu tar-ratifika tat-Trattat. F'dak l-ispirtu, il-Mibgħut Speċjali għan-Nonproliferazzjoni u d-Diżarm ħa sehem fil-Laqgħa Intersessjonali tal-Forum Reġjonali tal-ASEAN dwar in-Nonproliferazzjoni u d-Diżarm li saret f'Tokjo fit-8 u d-9 ta' Lulju fejn għamel kummenti li jenfasizzaw kemm l-appoġġ politiku kif ukoll dak finanzjarju tal-UE għall-universalizzazzjoni u l-implimentazzjoni effettiva tas-CTBT. Dik li dakinhar kienet ir-RGħ/VP nominata, Federica Mogherini, għamlet dikjarazzjoni tal-UE fis-Seba' Laqgħa Ministerjali b'appoġġ għas-CTBT li saret f'New York fis-26 ta' Settembru. Il-Kap tad-Delegazzjoni tal-UE fi Vjenna ħa sehem fi żjara ta' livell għoli biex josserva l-Eżerċizzju Integrat ta' spezzjoni fuq il-Post 2014 (IFE14), li sar fil-Ġordan mill-14 sas-17 ta' Novembru. It-test nukleari mwettaq mir-RDPK fit-12 ta' Frar 2013 u r-riskji ta' aktar testijiet possibbli wrew biċ-ċar l-importanza reali tas-Sistema ta' Monitoraġġ Internazzjonali tas-CTBTO, li qed tiġi żviluppata attwalment u li l-UE ilha tappoġġa permezz tad-Deċiżjonijiet tal-Kunsill tagħha. It-timijiet tas-CTBTO ġew mobilizzati biex jipprovdu lill-pajjiżi kollha li ffirmaw is-CTBT bid-data rilevanti tal-hot-line sabiex dawn jingħataw lil dawk li jieħdu d-deċiżjonijiet. L-isforzi fir-rigward tal-manutenzjoni tat-321 stazzjon sismiku awżiljarju assistiti permezz tal-Azzjonijiet Konġunti/Deċiżjonijiet tal-Kunsill minn I sa V, u l-implimentazzjoni taċ-Ċentru Internazzjonali tad-Data tas-CTBTO (li jiġbor, janalizza u jiskambja d-data li tkun ġejja mill-istazzjonijiet tan-netwerk) ser tikkontribwixxi għas-sostenibbiltà meħtieġa tas-sistema. Barra minn hekk, huwa importanti ferm li jiġi appoġġat is-Segretarjat Tekniku Proviżorju tas-CTBTO fit-twettiq ta' aktar eżerċizzji, bħal dak li sar fil-Ġordan, biex jiġu ttestjati u jittejbu l-kapaċitajiet operattivi tas-sistema tal-ispezzjoni fuq il-post. L-UE baqgħet impenjata b'mod sħiħ għall-isforzi li qed isiru bl-għan li tinkiseb soluzzjoni diplomatika għall-kwistjoni nukleari Iranjana permezz ta' negozjati, ibbażati fuq it-TNP u l-implimentazzjoni sħiħa tar-Riżoluzzjonijiet kollha rilevanti tal-KSNU u tal-Bord tal-Gvernaturi tal-IAEA. Il-ftehim interim magħruf bħala l-Pjan ta' Azzjoni Konġunt li ntlaħaq bejn l-E3/EU+3 u l-Iran f'Ġinevra f'Novembru 2013 daħal fis-seħħ fl-20 ta' Jannar 2014 b'deċiżjoni tal-Kunsill Affarijiet Barranin. Wara l-bidu tal-implimentazzjoni tal-Pjan ta' Azzjoni Konġunt ir-Rappreżentant Għoli tal-UE, flimkien mad-Diretturi Politiċi tal-E3+3 (iċ-Ċina, Franza, il-Ġermanja, ir-Russja, ir-Renju Unit u l-Istati Uniti), bdew negozjati mal-Iran bil-għan li tintlaħaq soluzzjoni komprensiva fuq perijodu twil għall-kwistjoni nukleari Iranjana kif previst fil-Pjan ta' Azzjoni Konġunt. Fis-sensiela ta' taħditiet ta' E3/EU+3 fi Vjenna f'Novembru l-partijiet kollha qablu li jestendu l-miżuri skont il-Pjan ta' Azzjoni Konġunt sabiex ikunu jistgħu jsiru aktar negozjati sat-30 ta' Ġunju 2015. B'mod parallel mad-direzzjoni tal-E3/EU+3, il-Qafas ta' Kooperazzjoni bejn l-IAEA u l-Iran għandu l-għan li jsolvi l-kwistjonijiet pendenti preżenti u passati kollha, inklużi dawk marbutin ma' dimensjonijiet militari possibbli. Fi Frar u f'Mejju, saru żewġ laqgħat tekniċi fil-Qafas ta' Kooperazzjoni bejn l-IAEA u l-Iran. Madankollu, l-Iran għadu ma implimentax iż-żewġ miżuri prattiċi pendenti u ma ppropona ebda miżura prattika fit-tielet stadju tal-Qafas ta' Kooperazzjoni, minkejja li reġgħu saru talbiet mill-Aġenzija. L-UE għadha mħassba li l-Iran jiżviluppa u jittestja missili ballistiċi u vetturi għall-illanċjar fl-ispazju bi ksur tar-Riżoluzzjonijiet Nru 1737, 1747, 1803, 1835 u 1929 tal-KSNU. L-UE kkundannat dawk l-attivitajiet ripetutament peress li dawn joħolqu r-riskju inerenti li apparat nukleari esplożiv jiġi adattat biex jintuża bħala arma. Il-Pjan ta' Azzjoni Konġunt ta' Novembru 2013 jipprevedi li, bħala soluzzjoni komprensiva, ser ikollhom jiġu implimentati d-dispożizzjonijiet rilevanti tar-Riżoluzzjonijiet kollha tal-KSNU dwar l-Iran, inkluż il-Paragrafu Operazzjonali nru 9 tal-UNSCR 1929. Rigward ir-RDPK, l-UE għadha mħassba ferm dwar l-iżvilupp kontinwu ta' programmi nukleari u ta' missili ballistiċi tagħha u l-prijorità politika li r-reġim jagħti lit-titjib tal-kapaċitajiet nukleari tiegħu. L-UE kompliet tħeġġeġ lir-RDPK biex tirrispetta l-obbligi tagħha, li hija ħadet bir-Riżoluzzjonijiet rilevanti tal-Kunsill tas-Sigurtà tan-NU, inkluż billi tabbanduna l-programmi nukleari u ta' missili ballistiċi kollha eżistenti tagħha b'manjiera totali, verifikabbli u irreversibbli. L-UE kompliet tappella lir-RDPK biex tirritorna lejn konformità sħiħa mal-obbligi ta' salvagwardja tat-TNP u tal-IAEA, u biex tipprovdi lill-IAEA l-aċċess mitlub għal individwi, dokumentazzjoni, tagħmir u faċilitajiet. L-UE appoġġat b'mod kostanti li jissokta l-proċess ta' Taħditiet bejn is-Sitt Partijiet, u appellat lir-RDPK biex terġa' lura għal negozjati internazzjonali kredibbli u awtentiċi. Minbarra li implimentat ir-Riżoluzzjonijiet tal-Kunsill tas-Sigurtà tan-NU, l-UE introduċiet ukoll miżuri restrittivi awtonomi addizzjonali, inklużi kontrolli msaħħa fuq oġġetti b'użu doppju u fuq il-proliferazzjoni tal-armi konvenzjonali. L-UE ġeddet l-appell tagħha lir-RDPK biex tirratifika s-CTBT u biex tirrinunzja milli twettaq aktar atti provokattivi. Reċentement, ir-RDPK heddet li twettaq test nukleari ieħor u għadha tikkontesta r-Riżoluzzjonijiet 1695, 1718, 1874, 2087 u 2094 tal-KSNU, dan l-aħħar billi sparat missili ta' portata qasira u medja, inklużi missili ballistiċi. Dawn ġew ikkundannati bl-aktar mod qawwi mill-kelliem għar-RGħ. Ir-Riżoluzzjoni A/RES/69/76 adottata mill-Assemblea Ġenerali tan-NU dwar ir-Rapport rigward il-Konferenza dwar id-Diżarm (imressaq mill-Malasja) għal darba oħra talbet lill-Konferenza tkompli tintensifika l-konsultazzjonijiet u tesplora possibilitajiet biex jingħeleb l-istaġnar attwali tal-ftehim tagħha billi tadotta u timplimenta programm ta' ħidma bilanċjat u komprensiv malajr kemm jista' jkun matul is-sessjoni tagħha tal-2015. Hija laqgħet id-deċiżjoni tal-Konferenza dwar id-Diżarm li terġa' tistabbilixxi grupp ta' ħidma informali b'mandat biex jipproduċi programm ta' ħidma u laqgħet ukoll il-fatt li l-Konferenza dwar id-Diżarm organizzat sensiela ta' diskussjonijiet informali strutturati u sostanzjali dwar il-punti kollha fuq l-aġenda. Hija rrikonoxxiet l-importanza li l-konsultazzjonijiet dwar il-kwistjoni tal-espansjoni tas-sħubija tal-Konferenza dwar id-Diżarm jitkomplew fl-2015. L-UE esprimiet id-diżappunt tagħha li l-Konferenza dwar id-Diżarm ma rnexxilhiex tibda l-ħidma sostantiva tagħha, li tinkludi n-negozjati. Madankollu, hija nnotat l-iżviluppi inkoraġġanti, bħall-istabbiliment mill-ġdid tal-Grupp ta' Ħidma Informali biex jagħti assistenza fl-iżvilupp ta' Programm ta' Ħidma u d-diskussjonijiet strutturati skont l-Iskeda ta' Attivitajiet. L-UE esprimiet it-tama li dawn l-eżerċizzji jkunu jistgħu jiġu żviluppati aktar. L-UE affermat mill-ġdid l-impenn dejjiemi tagħha għat-tkabbir tal-Konferenza u enfasizzat l-importanza li jitkomplew il-konsultazzjonijiet dwar l-espansjoni tas-sħubija tagħha u appoġġat bis-sħiħ il-ħatra ta' koordinatur speċjali f'dan ir-rigward. B'mod konsistenti mal-involviment tagħha mas-soċjetà ċivili, l-UE appoġġat interazzjoni mtejba bejn is-soċjetà ċivili u l-Konferenza, biex b'hekk il-kontribut tal-NGOs u tal-istituzzjonijiet ta' riċerka għall-ħidma tal-Konferenza jkun aktar mifrux, b'mod inklużiv. Ir-Repubblika Ċeka, f'isem il-Grupp Informali ta' Stati Osservaturi, għamlet dikjarazzjoni li tenfasizza li l-espansjoni tal-Konferenza dwar id-Diżarm hija essenzjali u tista' tgħin biex din il-Konferenza terġa' tikseb il-kredibbiltà. Għall-Unjoni Ewropea, il-bidu immedjat u l-konklużjoni bikrija tan-negozjati, fil-Konferenza dwar id-Diżarm, ta' Trattat li jipprojbixxi l-produzzjoni ta' materjal fissili għall-armi nukleari jew mezzi splussivi nukleari oħra, abbażi tad-dokument KD/1299 u l-mandat li jinsab fih, jibqgħu prijorità ċara. Tħassib dwar is-sigurtà nazzjonali, filwaqt li leġittimu, jista' u għandu jiġi indirizzat bħala parti mill-proċess ta' negozjati aktar milli bħala prerekwiżit. L-UE appellat lid-delegazzjonijiet biex juru flessibbiltà. L-UE appellat lill-istati membri kollha tal-Konferenza dwar id-Diżarm biex jibdew negozjati dwar dan it-Trattat mingħajr dewmien u biex jibdew il-ħidma fuq il-kwistjonijiet l-oħra fuq l-aġenda f'konformità mal-Programm ta' Ħidma adottat KD/1864. Hija appellat ukoll lill-istati kollha li għandhom armi nukleari li għadhom ma għamlux dan, biex jiddikjaraw u jżommu moratorju immedjat fuq il-produzzjoni ta' materjal fissili għal armi nukleari jew apparat splussiv nukleari ieħor. L-UE laqgħet id-diskussjonijiet kostruttivi fiż-żewġ laqgħat tal-Grupp ta' Esperti Governattivi (GEG) fl-2014 u stenniet b'interess ir-rapport mill-President tal-GEG u l-laqgħat fl-2015 biex il-kwistjoni tkompli miexja 'l quddiem b'mod sostantiv. L-UE kkontribwixxiet total ta' kważi EUR 17-il miljun lill- Organizzazzjoni għall-Projbizzjoni ta' Armi Kimiċi (OPCW) għall-eliminazzjoni tal-programm ta' armi kimiċi Sirjan. Hija għamlet dan billi użat b'mod sinerġetiku l-istrumenti finanzjarji disponibbli għaliha (PESK u IcSP) u billi kkontribwixxiet kemm in natura (vetturi armati u immaġni bis-satellita) kif ukoll finanzjarjament (EUR 12-il miljun għall-Fond Fiduċjarju tal-OPCW). Fuq it-talba tal-OPCW, id-Deċiżjoni tal-Kunsill 2013/726/PESK li tipprovdi immaġni bis-satellita għas-sikurezza u l-effiċjenza tal-operazzjonijiet tagħha fis-Sirja, ġiet estiża mingħajr konsegwenzi sat-30 ta' Settembru 2015, peress li minħabba d-dewmien fil-pjani għall-qerda tal-armi kimiċi Sirjani, l-operazzjonijiet rilevanti ġew estiżi għall-2015. Id-Deċiżjoni tal-Kunsill 2014/74/PESK tal-11 ta' Frar 2014 u r- Regolament tal-Kunsill (UE) Nru 124/2014 tal-10 ta' Frar 2014 introduċew deroga għall-użu possibbli ta' assi ffriżati Sirjani sabiex jiġu koperti l-ispejjeż relatati mal-attivitajiet tal-missjoni ta' verifika u ta' qerda ta' armi kimiċi li l-OPCW qed twettaq fis-Sirja. F'Novembru 2014, l-UE indirizzat ittra lid-Direttur Ġenerali tal-OPCW u informatu dwar il-possibbiltà msemmija hawn fuq u għaldaqstant talbitu jibgħat démarche dwar dan lill-awtoritajiet Sirjani. Wara t-Tielet Konferenza għar-Reviżjoni tal-Konvenzjoni dwar l-Armi Kimiċi (CWC), l-UE kompliet tiffoka fuq il-prijoritajiet tagħha, partikolarment: (i) it-tkomplija tal-qerda ta' ħażniet eżistenti; (ii) il-promozzjoni tal-universalità tas-CWC (fl-14 ta' Ottubru 2013, is-Sirja saret il-190 Stat Parti għall-Konvenzjoni); (iii) l-implimentazzjoni nazzjonali skont l-Artikolu VII; (iv) il-bidla għal sforzi ta' nonproliferazzjoni; (v) il-promozzjoni tat-tisħiħ tal-kapaċitajiet fir-rigward tas-sigurtà u s-sikurezza fl-industrija tal-kimika f'pajjiżi li qed jiżviluppaw, f'konformità mal-Artikolu XI, u b'rispons għall-użu ta' armi kimiċi, skont l-Artikolu X. Minkejja l-ħtieġa li jintlaħqu xi wħud mill-għanijiet inizjali ewlenin tas-CWC, l-UE u l-Istati Membri tagħha bdew riflessjoni biex jidentifikaw l-istadju ta' wara l-qerda tal-armi kimiċi u gradwalment qed jibdew iqisu l-isfidi għar-rilevanza futura (jiġifieri li jwaqqfu milli jerġgħu jitfaċċaw l-armi kimiċi, l-użu minn atturi mhux statali u terroristi, il-konverġenza mal-bioloġija), u għalhekk l-effettività tal-konvenzjoni. Deċiżjoni tal-Kunsill ġdida għas-sena 2015-2016 li tappoġġa l-OPCW ġiet ibbażata fuq din ir-riflessjoni. F'termini ta' impatt tal-appoġġ tal-UE, il-pajjiżi kollha li kienu ntgħażlu biex jirċievu assistenza użaw din biex jittrattaw dawn in-nuqqasijiet tekniċi kritiċi, li jippermettu lil dawn l-Istati Partijiet jagħmlu progress sinifikanti lejn implimentazzjoni nazzjonali tas-CWC. B'mod konkret, jista' jiġi nnotat li d-Deċiżjonijiet tal-Kunsill tal-UE jibqgħu l-uniku mezz possibbli biex tingħata din it-tip ta' assistenza biex titratta nuqqasijiet fl-implimentazzjoni. Mid-90 sottoproġett ta' implimentazzjoni nazzjonali li saru mis-Segretarjat Tekniku tal-OPCW fi snin reċenti, madwar nofs ma setax isir mingħajr il-fondi tal-Azzjonijiet Konġunti/Deċiżjonijiet tal-Kunsill. Sa fejn hija kkonċernata l-prijorità tal-UE dwar il-promozzjoni tal-universalità, b'kollox dsatax-il pajjiż ingħaqdu mal-Konvenzjoni minn mindu ġiet adottata l-ewwel Azzjoni Konġunta u erbgħa minn dawk li ngħaqdu mal-Konvenzjoni fl-2005 kienu involuti f'attività ta' sensibilizzazzjoni ffinanzjata mill-Azzjoni Konġunta/Deċiżjoni tal-Kunsill tal-UE; dan kien il-każ għall-pajjiżi kollha li ngħaqdu matul is-snin ta' wara. Fil-qafas tal-isforzi ta' universalizzazzjoni, l-OPCW, b'fondi tal-UE, permezz tad-Deċiżjoni tal-Kunsill 2012/166/PESK, organizzat seminar ma' rappreżentanti tal-mezzi tax-xandir Iżraeljani u għarrfithom dwar il-kisbiet tal-organizzazzjoni u sfidi futuri (8 ta' Diċembru 2014, fil-kwartieri ġenerali tal-OPCW). Wara s-Seba' Konferenza ta' Rieżami tal-BTWC (Ġinevra, Diċembru 2011), l-UE impenjat ruħha b'mod kostruttiv fil-Proċess Intersessjonali, fejn ikkontribwixxiet b'dikjarazzjonijiet u dokumenti ta' ħidma speċifiċi dwar: 1) il-kooperazzjoni u l-assistenza internazzjonali; 2) it-tisħiħ tal-implimentazzjoni nazzjonali; 3) il-bini ta' kapaċità fil-bijosikurezza u l-bijosigurtà. Id-delegazzjoni tal-UE għamlet dikjarazzjonijiet tal-UE fil-laqgħa tal-esperti (Ġinevra, mill-4 sat-8 ta' Awwissu 2014) u fil-laqgħa tal-Istati Partijiet (Ġinevra, mill-1 sal-5 ta' Diċembru 2014). F'din tal-aħħar, l-UE ppreżentat proposta dwar l-istabbiliment ta' mekkaniżmu ta' tħejjija ta' laqgħat informali bi tħejjija għat-Tmien Konferenza għar-Reviżjoni fl-2016, li bdiet taħdem fuq pożizzjoni komuni għal din il-konferenza. Matul it-tieni nofs tal-2014, ir-riżultati tal-azzjoni tal-UE inkludew il-promozzjoni ta' aktar għarfien dwar il-BTWC fl-Asja u l-Amerika Latina, inkluż fehim imsaħħaħ tal-BTWC fost l-awtoritajiet nazzjonali rilevanti u/jew networking sottoreġjonali msaħħaħ u l-promozzjoni ta' implimentazzjoni volontarja tal-BTWC qabel ir-ratifika. Permezz tal-implimentazzjoni tad-Deċiżjoni tal-Kunsill 2012/421/PESK tat-23 ta' Lulju 2012, sessjonijiet ta' ħidma nazzjonali taħt programmi ta' assistenza ppromwovew fehim imsaħħaħ tal-BTWC fost l-awtoritajiet nazzjonali rilevanti u s-soċjetà ċivili, saħħew in-networking reġjonali msaħħaħ sabiex tiġi promossa l-implimentazzjoni tal-BTWC, u identifikaw il-ħtiġijiet għal implimentazzjoni mtejba tal-BTWC. Is-sessjonijiet ta' ħidma ġew organizzati mill-Uffiċċju tan-Nazzjonijiet Uniti għall-Affarijiet ta' Diżarm (UNODA) fil-Kolombja (fis-6 u s-7 ta' Marzu u t-12 u t-13 ta' Ġunju 2014), fejn l-għoti ta' assistenza leġislattiva tlesta bejn id-9 u l-11 ta' Settembru, u fil-Mongolja (fid-29 ta' April), fejn l-għoti ta' assistenza leġislattiva tlesta bejn l-1 u 3 ta' Ottubru. Fil-Mongolja, saret ukoll Sessjoni ta' Ħidma dwar l-Assistenza fil-Bijosikurezza bejn l-10 u l-15 ta' Novembru u ngħata Taħriġ dwar l-Immaniġġjar tal-Iskart fir-rigward tal-Perikoli Bijoloġiċi fil-11 u t-12 ta' Diċembru 2014. L-UE hija wkoll impenjata fl-appoġġ għat-titjib fil-bijosikurezza u l-bijosigurtà. F'dan ir-rigward, id-Deċiżjoni tal-Kunsill 2013/668/PESK adottata fit-18 ta' Novembru 2013 tipprevedi aktar minn EUR 1,7 miljun biex tappoġġa, permezz tal-għarfien espert tekniku tal-Organizzazzjoni Dinjija tas-Saħħa, proġetti maħsuba għall-promozzjoni, f'xi Stati Partijiet magħżula, tal-għarfien dwar il-bijoriskju, il-ġestjoni tal-bijoriskju fil-laboratorji, u l-iżvilupp ta' strateġiji nazzjonali fil-laboratorji. L-UE tikkunsidra l-Kodiċi ta' Kondotta tal-Aja kontra l-proliferazzjoni tal-missili ballistiċi (HCoC) bħala strument multilaterali uniku li għandu l-għan li jrażżan il-proliferazzjoni tas-sistemi ta' missili ballistiċi u teknoloġiji relatati permezz ta' miżuri ta' trasparenza u ta' bini ta' fiduċja u appoġġatu bis-sħiħ sa mill-bidu tiegħu. L-Istati Membri kollha tal-UE ssottoskrivew għall-Kodiċi. L-UE kompliet issegwi u tappoġġa it-tliet aspetti tal-Kodiċi: l-universalità, l-implimentazzjoni, u l-funzjonament imsaħħaħ u mtejjeb. Abbażi tad-Deċiżjoni tal-Kunsill 2012/423/PESK b'appoġġ għall-HCoC u n-nonproliferazzjoni tal-missili inġenerali, u wara li saru żewġ seminars reġjonali f'Singapor f'Novembru 2013 u f'April 2014 f'Abu Dabi rispettivament, ġiet organizzata t-tielet waħda f'Lima (Perù) f'Lulju 2014. F'Ottubru 2014 ġie organizzat avveniment sekondarju ieħor mill-UE (u kkoordinat mid-Delegazzjoni tal-UE fi New York), fil-marġini tal-Ewwel Kumitat tal-AĠNU. Il-viżibbiltà tal-UE ġiet żgurata, inkluż bil-parteċipazzjoni tal-Kap tad-Delegazzjoni tal-UE u referenzi ċari għall-finanzjament tal-UE li ssemmew minn kważi l-kelliema kollha. L-innovazzjoni ġiet introdotta permezz tax-xandir dirett tal-avveniment u d-diskussjonijiet fuq l-internet. L-Istati Membri tal-UE qed jaħdmu fuq it-tiġdid tal-appoġġ għan-nonproliferazzjoni tal-missili ballistiċi permezz ta' Deċiżjoni ġdida tal-Kunsill. Il-laqgħa plenarja tal-2014 dwar l-MTCR saret bejn l-1 u t-3 ta' Ottubru f'Oslo, fejn saret dikjarazzjoni tal-UE. Tliet pajjiżi tal-UE ġeddew l-applikazzjoni tagħhom għal sħubija fl-MTCR fost l-UE9: Ir-Rumanija, l-Estonja, u s-Slovenja. Il-Lussemburgu u l-Pajjiżi l-Baxxi ppreżentaw il-kandidatura konġunta tagħhom għall-presidenza tal-MTCR fil-perijodu 2015-2016 wara li l-Ukraina rtirat il-kandidatura tagħha. L-UE kompliet tagħmel progress fir-rigward tal-implimentazzjoni tal-Pjan ta' Azzjoni tas-CBRN (Kemikali, Bijoloġiku, Radjoloġiku u Nukleari) tal-UE adottat fl-2009, u sa issa xi 30 proġett ġew appoġġati mill-Programm ta' Prevenzjoni u Ġlieda kontra l-Kriminalità (ISEC). Barra minn hekk, firxa ta' proġetti ta' riċerka relatati mas-CBRN iffinanzjati mill-Programm għal Soċjetà Sigura taħt is-seba' Programm Qafas qed jagħtu appoġġ xjentifiku u tekniku lill-Pjan ta' Azzjoni tas-CBRN permezz ta' żviluppi ta' riċerka li jkopru ċ-ċiklu sħiħ ta' ġestjoni ta' kriżijiet (mill-prevenzjoni sal-irkupru). Attivitajiet jinsabu għaddejjin ukoll biex jidentifikaw il-ħtiġijiet ta' standardizzazzjoni f'dan il-qasam li jistgħu jwasslu għal standards imsejħa "European Norms" (EN). Il-programm Orizzont 2020 (2014-2020) ser isaħħaħ l-isforzi li jinsabu għaddejjin fir-riċerka tas-CBRN permezz ta' suġġetti ffukati, li l-programm ta' ħidma tagħhom ġie adottat fl-10 ta' Diċembru 2013. Rapport ta' Progress dwar l-Implimentazzjoni tal-Pjan ta' Azzjoni għall-2012 enfasizza bosta riżultati, partikolarment fir-rigward ta' skambju ta' informazzjoni u prattiki tajbin imsaħħa, l-organizzazzjoni ta' eżerċizzji ta' taħriġ konġunt, u l-qbil dwar tliet listi tal-UE ta' sustanzi ta' riskju għoli fl-oqsma kimiċi, bioloġiċi u radjoloġiċi, rispettivament. Sabiex jiġi implimentat il-Pjan ta' Azzjoni attwali sal-2015 u biex tiġi definita l-Aġenda tas-CBRN-E, il-Kummissjoni taħdem mill-qrib mal-awtoritajiet tal-Istati Membri u partijiet interessati rilevanti oħra fil-Grupp Konsultattiv tas-CBRN-E u s-sottogruppi li jiltaqgħu regolament. F'Mejju 2014, il-Kummissjoni Ewropea adottat Komunikazzjoni dwar "approċċ ġdid tal-UE għad-detezzjoni u l-mitigazzjoni tar-riskji CBRN-E" (dokument COM(2014) 247 final). Fil-Komunikazzjoni, il-Kummissjoni tipproponi li tiġi ffaċilitata l-kooperazzjoni prattika għad-individwazzjoni u l-mitigazzjoni tar-riskji CBRN-E fil-livell tal-UE, inkluż li ssir ħidma mal-industrija, mal-operaturi tal-faċilitajiet li jaħdmu b'materjali CBRN-E (produtturi ta' tagħmir u fornituri ta' servizzi tas-sigurtà) u ma' partijiet interessati oħrajn. Id-dokument fih sensiela ta' 30 azzjoni li għandhom jiġu implimentati fil-futur qarib minn servizzi differenti tal-Kummissjoni f'kooperazzjoni mal-Istati Membri. Ser jiġu żviluppati għodod konkreti, li jvarjaw minn materjal ta' gwida, taħriġ u sensibilizzazzjoni, sa attivitajiet ta' prova. L-Inizjattiva "Ċentri ta' Eċċellenza tas-CBRN tal-UE", iffinanzjata permezz tal-Istrument li Jikkontribwixxi għall-Istabbiltà u l-Paċi, tnediet mill-UE f'Mejju 2010. Iċ-Ċentri ta' Eċċellenza tas-CBRN tal-UE qed jinħolqu b'rispons għar-rikonoxximent ta' kapaċità istituzzjonali insuffiċjenti ta' diversi pajjiżi biex itaffu r-riskju tas-CBRN: attivitajiet kriminali (proliferazzjoni jew terroriżmu tas-CBRN), naturali (żoonożi u epidemiji) u diżastri aċċidentali (aċċidenti industrijali). L-objettiv tagħhom hu l-iżvilupp ta' politika CBRN li tkopri l-perikli kollha f'livell nazzjonali u reġjonali sabiex tantiċipa u tirreaġixxi għal dawn ir-riskji. Fil-qosor, dawn huma miżuri strutturali biex tonqos il-vulnerabbiltà tal-pajjiżi għal ġrajjiet ta' CBRN fl-interess reċiproku tar-reġjuni u s-sigurtà tal-UE. Dan l-objettiv jista' jinkiseb permezz tal-appoġġ għall-ħolqien ta' netwerks reġjonali ta' kompetenza esperta f'materji legali, regolatorji, tekniċi, ta' kontroll u infurzar li jirrigwardaw il-mitigazzjoni tar-riskju tas-CBRN. Ġew stabbiliti seba' ċentri reġjonali fi: 1. l-Afrika ta' Fuq (Alġeri), 2. il-Kosta Atlantika (Rabat), 3. il-Lvant Nofsani (Amman), 4. l-Ewropa tax-Xlokk – il-Kawkasu tan-Nofsinhar – ir-Repubblika tal-Moldova – l-Ukraina (Tbilisi), 5. ix-Xlokk tal-Asja (Manila), 6. l-Afrika Sub-Saħarjana (Najrobi) u 7. il-pajjiżi tal-Golf (Abu Dhabi), u dawn bdew ix-xogħol tagħhom. Il-pass li jmiss ser ikun il-ftuħ ta' Segretarjat reġjonali fl-Asja Ċentrali (Taxkent – għad irid jiġi kkonfermat). Flimkien ma' 40 proġett li jammontaw għal EUR 50 miljun ikkuntrattati preċedentement, reċentement ġew ikkuntrattati ma' konsorzji differenti, inklużi mill-Istati Membri, proġetti ġodda li jammontaw għal madwar EUR 10 miljun. Fuq il-bażi tad-Deċiżjoni tal-Kunsill 2010/430/PESK tas-26 ta' Lulju 2010, il-ħidma tal-UE taħt l-Istrateġija tal-UE kontra l-Proliferazzjoni tal-Armi ta' Qerda Massiva ġiet appoġġata attivament mill-Konsorzju tan-Nonproliferazzjoni tal-UE li beda l-attività tiegħu f'Jannar 2011. Deċiżjoni ġdida adottata fl-10 ta' Marzu 2014 estendiet għal tliet snin oħra l-attivitajiet tal-Konsorzju, kemm billi bniet fuq il-kisbiet li saru u l-esperjenzi li nkisbu fil-perijodu bejn l-2011 u l-2013 kif ukoll billi żiedet proġetti ġodda u innovattivi. Dan ifisser sa seba' seminars ad hoc (għal 45 individwu speċifiku li għandhom jintgħażlu fuq bażi ta' każijiet individwali, li ser isiru ġewwa l-UE, jew mhux aktar minn tlieta minnhom isiru barra mill-UE); Faċilità ta' Għajnuna għall-produzzjoni fi żmien ġimagħtejn ta' mhux aktar minn għoxrin dokument ta' politika ta' 5 sa 10 paġni fuq talba tas-SEAE, l-iżvilupp ta' għodda edukattiva dwar in-nonproliferazzjoni u d-diżarm (ser ikun disponibbli kurrikulu Ewropew fuq l-internet għall-użu mill-universitajiet 24 xahar wara li jibda l-kuntratt). Wara l-attivitajiet ta' suċċess organizzati fil-perijodu bejn l-2011 u l-2013, it-tielet konferenza internazzjonali annwali dwar in-Nonproliferazzjoni u d-Diżarm saret fl-4 u l-5 ta' Settembru 2014 u t-tielet laqgħa bejn il-Konsorzju Konsultattiv u l-UE saret fit-3 u l-4 ta' Novembru 2014. Wara l-ewwel żewġ seminars ad hoc (dwar il-BTWC u l-Konformità, fl-24 ta' April, u dwar iż-Żona Ħielsa minn Armi ta' Qerda Massiva (ŻĦAQM) fil-Lvant Nofsani, fit-18 u d-19 ta' Ġunju), sar it-tielet seminar dwar il-futur tal-enerġija nukleari f'Alpbach bejn it-23 u l-25 ta' Awwissu. Il-Konsorzju tal-UE għan-Nonproliferazzjoni pproduċa wkoll l-ewwel ħames dokumenti ta' politika dwar il-Faċilità tal-Għoti ta' Assistenza: 1) It-Tmien Konferenza għar-Reviżjoni tal-BTWC fl-2016 u r-rwol tal-Unjoni Ewropea; 2) Sistemi ta' armi letali awtonomi; 3) L-iżgurar ta' eżitu ta' suċċess għall-Konferenza għar-Reviżjoni tat-Trattat tan-Nonproliferazzjoni fl-2015; 4) Tista' l-Ebola tintuża bħala arma?; 5) L-inizjattiva ta' trattat internazzjonali legalment vinkolanti li jipprojbixxi missili ballistiċi li jiġu sparati minn fuq l-art għal fuq l-art. F'termini tal-impatt, l-attivitajiet tal-Konsorzju żiedu l-viżibbiltà tal-UE fir-rigward ta' pajjiżi terzi u s-soċjetà ċivili u kkontribwixxew b'mod sostanzjali għat-tfassil tal-politika tal-UE fl-oqsma ta' tan-nonproliferazzjoni u d-diżarm. Il-Konsorzju jipprovdi pjattaforma għal kuntatti informali fost il-prattikanti u jgħin fil-promozzjoni tad-djalogu bejn partijiet interessati differenti. In-netwerk tal-konsorzju tinkludi aktar minn 65 grupp ta' riflessjoni madwar l-Ewropa. L-attività kkontribwixxiet għas-sensibilizzazzjoni dwar l-isfidi tal-armi nukleari, kimiċi u bijoloġiċi. Id-Deċiżjoni tal-Kunsill b'appoġġ għall-UNSCR 1540 adottata mill-Kunsill fit-22 ta' Lulju 2013 qed tiġi implimentata mill-UNODA li jorganizza sessjonijiet ta' ħidma reġjonali u żjarat ta' għajnuna f'pajjiżi madwar id-dinja. L-implimentazzjoni ta' din id-Deċiżjoni tal-Kunsill tgħin biex jissaħħu l-isforzi nazzjonali u reġjonali rilevanti, tikkontribwixxi għat-twettiq prattiku tar-rakkomandazzjonijiet inklużi fir-Reviżjoni Komprensiva tal-2009 dwar l-istatus ta' implimentazzjoni tal-UNSCR 1540, u tagħti bidu għal u tiżviluppa pjanijiet ta' azzjoni nazzjonali fuq talba tal-Istati. L-UNODA ffirmat ftehim mal-OSKE li ser jitlob sinerġiji b'appoġġ għall-UNSCR 1540. Sinerġiji u koordinazzjoni, anke biex tiġi evitata l-possibbiltà ta' duplikazzjonijiet, ser jiġu mfittxija wkoll maċ-Ċentri ta' Eċċellenza tas-CBRN tal-UE. Diġà ġew organizzati seba' avvenimenti bil-fondi tal-UE; l-aħħar wieħed minnhom sar f'Seul f'Novembru 2014. Wara l-adozzjoni, fl-24 ta' April 2014, ta' Komunikazzjoni tal-Kummissjoni dwar l-analiżi tal-politika ta' kontroll tal-esportazzjoni tal-UE li tidentifika għażliet ta' politika konkreti għall-modernizzazzjoni u l-adattament tal-kontrolli tal-esportazzjoni għal ċirkostanzi teknoloġiċi, ekonomiċi u politiċi li jkunu qed jinbidlu malajr, fil-21 ta' Novembru 2014, il-Kunsill adotta konklużjonijiet li jistabbilixxu l-fehmiet tiegħu dwar l-analiżi tal-politika ta' kontroll tal-esportazzjoni. Min-naħa tiegħu, il-Parlament Ewropew kellu dibattitu pubbliku dwar il-Komunikazzjoni fl-24 ta' Novembru u ser ikompli d-dibattitu permezz ta' seduta pubblika f'Jannar 2015. B'mod parallel, il-Kummissjoni nediet "valutazzjoni tal-impatt" tal-għażliet ta' analiżi deskritti f'din il-Komunikazzjoni biex tidentifika l-azzjonijiet regolatorji u mhux regolatorji l-aktar xierqa biex dawn jidħlu fis-seħħ. F'Diċembru 2014, ġie ffirmat kuntratt għall-ġbir ta' data b'appoġġ għall-Valutazzjoni tal-Impatt. Mil-lat regolatorju, wara d-delega ta' kompetenza mogħtija skont ir-Regolament (UE) Nru 599/2014, fit-22 ta' Ottubru 2014, il-Kummissjoni adottat Regolament delegat biex taġġorna l-lista ta' kontroll tal-UE fid-dawl ta' deċiżjonijiet meħuda fil-politika multilaterali ta' kontroll tal-esportazzjoni fil-perijodu 2011-2012 u fl-2013. Ir-Regolament delegat daħal fis-seħħ f'Diċembru 2014. L-implimentazzjoni ta' kontrolli tal-esportazzjoni ġiet appoġġata fi tliet laqgħat tal-Grupp ta' Koordinazzjoni dwar l-Użu Doppju fit-tieni nofs tal-2014, li ffokaw b'mod partikolari fuq l-introduzzjoni ta' funzjonalitajiet ġodda tas-'Sistema Elettronika b'Użu Doppju', l-aġġornament tal-Linji Gwida tal-UE dwar proċeduri ta' konsultazzjoni bejn l-awtoritajiet kompetenti, il-ġbir ta' data dwar il-ħruġ ta' liċenzji u l-iskambju ta' informazzjoni dwar diversi kwistjonijiet ta' kontroll. Saret koordinazzjoni mill-UE għall-promozzjoni tal-pożizzjonijiet miftehma tal-UE fil-laqgħat rilevanti tal-politika ta' kontroll tal-esportazzjonijiet li saru fit-tieni semestru tal-2014 (Grupp ta' Fornituri Nukleari (NSG): Grupp Konsultattiv fi Vjenna f'Novembru 2014; Sistema ta' Kontroll tat-Teknoloġija tal-Missili: Laqgħa plenarja f'Oslo f'Ottubru). Saret preżentazzjoni dwar l-approċċ tal-UE lejn kontrolli ta' trasferimenti intanġibbli tat-teknoloġija fil-Laqgħa plenarja tal-Grupp fl-Awstralja (Ġunju 2014), u f'Diċembru 2014 ġiet iċċirkolata reazzjoni tal-UE dwar Aġenti Bbażati fuq il-Farmaċewtika. Kompla l-programm tal-UE ta' Sensibilizzazzjoni dwar il-Kontroll fuq l-Esportazzjoni biex isaħħaħ il-kapaċità amministrattiva u teknika f'pajjiżi terzi (23) biex jittratta ma' oġġetti b'użu doppju. Il-programm ta' sensibilizzazzjoni wera kooperazzjoni tajba mal-awtoritajiet ta' kontroll tal-esportazzjoni Ċiniżi li rriżultat fil-pubblikazzjoni ta' manwal konġunt dwar il-kontroll tal-esportazzjoni. Kompliet tingħata attenzjoni speċjali biex jiġu organizzati attivitajiet ta' kontroll tal-esportazzjoni mal-Ġordan u l-Kazakistan. Il-programm huwa ffinanzjat taħt l-Istrument li Jikkontribwixxi għall-Istabbiltà u l-Paċi. Mill-2007 'l hawn, l-UE kienet qed tippromovi l-iżvilupp ta' Kodiċi ta' Kondotta Internazzjonali għal Attivitajiet Spazjali. Din is-sensiela ta' linji gwida internazzjonali u volontarji u l-miżuri għall-bini tal-fiduċja jsaħħu s-sikurezza, is-sigurtà u l-prevedibbiltà tal-attivitajiet kollha tal-ispazju. Linji gwida bħal dawn għandhom, fost l-oħrajn, jillimitaw jew jimminimizzaw interferenza ta' ħsara, ħabtiet jew aċċidenti fl-ispazju, kif ukoll il-ħolqien ta' debris. Din għandha tistabbilixxi r-regoli bażiċi li għandhom jiġu osservati minn nazzjonijiet li jwettqu attivitajiet fl-ispazju kemm f'attivitajiet tal-ispazju ċivili u militari. L-UE organizzat tliet ċikli ta' Konsultazzjonijiet multilaterali Miftuħa dwar l-abbozz ta' test tal-Kodiċi, fi Kiev (Mejju 2013), f'Bangkok (Novembru 2013), u fil-Lussemburgu (Mejju 2014). B'kollox, 95 Stat Membru tan-NU ħadu sehem fil-proċess ta' konsultazzjoni (61 pajjiż kienu preżenti f'kull ċiklu ta' konsultazzjoni). Il-proċess ta' Konsultazzjonijiet Miftuħa, konkluż bil-laqgħa fil-Lussemburgu, kellu rwol importanti fl-iżvilupp ta' fehim aħjar tal-pożizzjonijiet u t-tħassib tal-Istati parteċipanti. Fi tmiem il-laqgħa, il-President ikkonkluda li hemm interess internazzjonali mifrux fl-inizjattiva. Bosta nazzjonijiet esprimew ix-xewqa tagħhom li l-proċess jimxi għal fażi ta' negozjar li fiha l-abbozz ta' Kodiċi żviluppat matul il-proċess ta' konsultazzjoni ikun jista' jservi bħala l-bażi għal negozjati multilaterali futuri. Fit-tieni nofs tal-2014, l-UE kompliet bil-komunikazzjoni mifruxa tagħha mal-Istati Membri tan-NU dwar l-abbozz ta' Kodiċi ta' Kondotta bil-għan li tesplora opzjonijiet li jmexxu l-proċess lejn fażi ta' negozjar. Fis-16 ta' Ottubru 2014, l-UE kellha avveniment sekondarju dwar il-Kodiċi ta' Kondotta Internazzjonali fil-marġini tal-Ewwel Kumitat tal-AĠNU bil-parteċipazzjoni ta' Rappreżentant Għoli tan-NU għad-Diżarm, Angela Kane, l-Ambaxxatur Indjan għall-Konferenza dwar id-Diżarm, Venkatesh Varma, u Michael Krepon, Kofundatur ta' Stimson Center. L-UE kompliet, f'konformità mal-Istrateġija tagħha dwar in-nonproliferazzjoni tal-AQM, tintegra b'mod sistematiku n-nonproliferazzjoni tal-AQM fir-relazzjonijiet kuntrattwali tagħha ma' pajjiżi terzi. Barra minn hekk, saru aktar negozjati għal klawżoli dwar in-nonproliferazzjoni tal-AQM fil-ftehimiet rilevanti bejn l-UE u pajjiżi terzi, b'mod partikolari mal-Malasja. In-negozjati jikkontribwixxu għas-sensibilizzazzjoni dwar il-politika tal-UE dwar in-nonproliferazzjoni u d-diżarm u jipprovdu forum biex jiżdied il-fehim reċiproku tal-pożizzjonijiet rilevanti, jidentifika oqsma possibbli għal kooperazzjoni futura u biex jinkoraġġixxi pajjiżi sħab javvanzaw b'mod konkret fir-rigward tas-sistema internazzjonali ta' nonproliferazzjoni. L-UE kompliet tkun attivament involuta fil-laqgħat tad-Diretturi tan-Nonproliferazzjoni u d-Diżarm (Berlin, Novembru 2014). Sa mill-ħolqien tagħha fl-2002, is-Sħubija Globali (GP) espandiet u saret pjattaforma ta' koordinazzjoni u kooperazzjoni, li issa tgħodd mal-20 sieħeb addizzjonali. Fis-Summit ta' Deauville f'Mejju 2011, il-mexxejja qablu li jkomplu jsaħħu s-sigurtà bijoloġika, l-implimentazzjoni tal-UNSCR 1540 u s-sigurtà nukleari. L-Istati Uniti fl-2012, ir-Renju fl-2013 u r-Russja, sas-sospensjoni tagħha mill-G8 fl-2014, mexxew din l-aġenda 'l quddiem, partikolarment billi saħħew il-ħames sottogruppi ta' ħidma eżistenti fuq is-sigurtà bijoloġika, is-sigurtà kimika, is-sigurtà nukleari, iċ-Ċentri ta' Eċċellenza u s-sensibilizzazzjoni u l-espansjoni taħt il-Grupp ta' Ħidma dwar is-Sħubija Globali. Bl-esklużjoni tar-Russja, il-ħidma tat-tip tas-Sħubija Globali ser tkompli bħala G7. Iċ-Ċentri ta' Eċċellenza tal-UE jkomplu jiġu involuti b'mod prominenti fis-Sottogrupp ta' Ħidma dwar iċ-Ċentri ta' Eċċellenza tas-Sħubija Globali, partikolarment bħala għodda biex jiġi faċilitat l-iskambju ta' informazzjoni fuq livell reġjonali u, possibbilment, biex tiġi evitata d-duplikazzjoni fost id-donaturi. L-UE għandha l-istess prijoritajiet bħall-Ġermanja definiti għall-Presidenza tagħha fil-perijodu 2014-2015, b'mod partikolari rigward il-bijoxjenzi li huma fuq nett fl-aġenda. L-għan huwa li jiġu żgurati aħjar il-materjali u jittieħed kont aħjar tagħhom, li tissaħħaħ is-sorveljanza tal-mard u r-rispons ta' emerġenza (jiġifieri l-Ebola u pandemiji oħra), li jissaħħu n-netwerks nazzjonali u globali u tiżdied l-imġiba sikura u responsabbli fil-bijoxjenzi. Dan huwa konformi mar-rwol importanti li l-UE diġà kellha fil-bijoxjenzi permezz tad-Deċiżjonijiet tal-Kunsill dwar il-BTWC u l-WHO, kif ukoll permezz ta' tliet Laboratorji Mobbli tal-UE, li dalwaqt ser isiru erbgħa, li diġà intbagħtu fl-Afrika tal-Punent f'Mejju 2014. Bħalissa qed jiġu eżaminati proġetti oħra għal "cordon sanitaire" madwar il-Ginea, Sjerra Leone u l-Liberja. L-UE tat kontribut attiv fin-negozjati dwar l-adozzjoni ta' ftehim aġġornat għaċ-Ċentru Internazzjonali tax-Xjenza u t-Teknoloġija (ISTC). L-għan tal-ISTC huwa li jinvolvi lix-xjenzati u l-inġiniera li għandhom għarfien b'użu doppju f'attivitajiet tar-riċerka paċifiċi jew programmi kummerċjali mal-UE u msieħba oħra. Huwa jfittex li jkompli juża l-għarfien b'użu doppju billi jidderieġi mill-ġdid u jerġa' jistazzjona lix-xjenzati rilevanti u għalhekk jista' jkollu rwol fil-proċess tas-sejba ta' soluzzjonijiet fit-tul għall-kriżijiet tal-proliferazzjoni. Matul in-negozjati, l-UE enfasizzat il-ħtieġa ta' ftehim li jippermetti lill-ISTC jimplimenta proġetti li jistgħu jikkontribwixxu biex jiġu indirizzati b'mod effettiv sfidi f'oqsma ta' tħassib fir-rigward tal-proliferazzjoni, inkluż fil-Lvant Nofsani. L-uffiċċju tal-fergħa l-ġdid tal-ISTC infetaħ uffiċjalment f'Astana f'Ġunju 2014. Il-Mibgħut Speċjali kellu laqgħat ta' djalogu politiku dwar in-nonproliferazzjoni u d-diżarm mal-Ġappun, ir-Repubblika tal-Korea, il-Kanada u l-Istati Uniti. Huwa kellu wkoll għadd ta' konsultazzjonijiet bilaterali oħra ma' diversi atturi, inkluż fil-marġini ta' avvenimenti importanti bħall-Ewwel Kumitat tal-AĠNU fi New York (ir-Rappreżentant Għoli tan-NU għall-Affarijiet tad-Diżarm, l-Isvizzera u l-Istati Uniti). Fit-12 ta' Diċembru 2014, fi Brussell sar id-Djalogu annwali ta' Livell għoli bejn l-UE u l-Istati Uniti dwar in-Nonproliferazzjoni, id-Diżarm u l-Kontroll tal-Armi, li inkluda uffiċjali mid-Dipartiment tal-Istat tal-Istati Uniti, is-SEAE u t-28 Stat Membru tal-UE. Id-diskussjonijiet koprew l-ambjent ta' sigurtà Ewropew; it-tħejjijiet għall-Konferenza għar-Reviżjoni tat-Trattat tan-Nonproliferazzjoni fl-2015 u kontributi possibbli għall-eżitu b'suċċess tal-Konferenza kif ukoll il-Konferenza dwar l-Impatt Umanitarju tal-Armi Nukleari li saret reċentement fi Vjenna; diversi kwistjonijiet reġjonali relatati mat-Trattat tan-Nonproliferazzjoni u l-proċess għal Żona Ħielsa minn Armi ta' Qerda Massiva fil-Lvant Nofsani; it-triq 'il quddiem għal Sistema ta' Kontroll tat-Teknoloġija tal-Missili u l-Kodiċi ta' Kondotta tal-Aja, inkluż appoġġ għall-implimentazzjoni u l-universalizzazzjoni tagħha; il-proċess kontinwu ta' tħejjija għall-ewwel Konferenza tal-Istati Partijiet għat-Trattat dwar il-Kummerċ tal-Armi; l-objettivi għall-Konferenza għar-Reviżjoni tal-BTWC fl-2016; il-ħruġ ta' finanzjament għall-prevenzjoni tal-proliferazzjoni; kif ukoll il-pjani biex isir progress fl-abbozz ta' Kodiċi ta' Kondotta Internazzjonali għall-Attivitajiet tal-Ispazju Extratmosferiku.
Extracted from C_041_2015.html